钦定古今图书集成/明伦汇编/官常典/第602卷 > 戴弁
## 钦定古今图书集成/明伦汇编/官常典/第602卷 > 戴弁

按《广东通志》：“弁字士章，浮梁人。以教职擢兵科给事
中。正统十二年，迁广东参政。时黄萧养作乱，弁往抚
安。未几，寇逼城𬮱，遂归为防御计。至羚羊峡口，与贼
遇，弁舣舟登岸，谕之曰：‘我戴参政也。尔辈失所，朝廷
命我抚安听吾，即吾良民，何为自取灭亡’？贼酋还视
曰：‘公果爱吾侪也’。麾众罗拜，密护弁归。未几，寇复炽”，
围广州。城中乏食，亟檄知府聂好谦发廪赈之，众心
始安。复立赏格，募死士，间道促援兵入城，守乃固。会
参将武毅驻兵金利，都督董兴至自京师，遂谋刻战，
乃斩萧养于城南。仍分兵捣巢穴，抚馀党，未阅月悉
平。捷闻，朝廷劳以羊酒、宝镪、金绮、袭衣，晋右布政使。
景泰三年丁内艰，夺情视事，迁左布政使。